b'\n_START_ARTICLE_\nJo\xc5\xbee Peterlin\n_START_SECTION_\n\xc5\xbdivljenje in delo\n_START_PARAGRAPH_\nRodil se je v kme\xc4\x8dki dru\xc5\xbeini na Vinjem Vrhu pri Beli Cerkvi. Po kon\xc4\x8dani osnovni \xc5\xa1oli v \xc5\xa0marjeti je obiskoval novome\xc5\xa1ko gimnazijo, zadnji razred in maturo pa opravil na klasi\xc4\x8dni gimnaziji v Ljubljani. Diplomiral je leta 1941 iz slavistike na Filozofski fakulteti v Ljubljani. V letih 1940\xe2\x88\x921942  je bil knji\xc5\xbeni\xc4\x8dar v Narodni in univerzitetni knji\xc5\xbenici, od 1942-1945 pa tajnik Teolo\xc5\xa1ke fakultete v Ljubljani. \xc5\xbde kot gimnazijec je pokazal igralsko nadarjenost in igral pri amaterskih gledali\xc5\xa1kih skupinah, kasneje je dve leti obiskoval igralsko \xc5\xa1olo na Dr\xc5\xbeavnem konservatoriju v Ljubljani, ter bil v letih 1937\xe2\x88\x921945 \xc4\x8dlan radijske igralske skupine v Ljubljani. Maja 1945 je preko Koro\xc5\xa1ke od\xc5\xa1el v Italijo in pou\xc4\x8deval na begunski gimnaziji v tabori\xc5\xa1\xc4\x8du pri Moglianu v pokrajini Trevisio. Po preselitvi v Trst je do leta 1948 vodil oddaje za govorjeni spored in dramatiko na Radiu Trst A, nato pa pou\xc4\x8deval med drugim na slovenskem u\xc4\x8ditelji\xc5\xa1\xc4\x8du in Znanstvenem liceju. Ustanovil je radijsko igralsko skupino, ki je od 1946 pripravila preko 1000 oddaj izvirnih slovenskih dramskih besedil, na novo dramatiziral slovenska literarna dela ter prevajal iz italijanske dramatike. Pisal je dramska besedila in sodeloval pri pripravi \xc5\xa1tevilnih \xc5\xa1olskih in drugih akademij v Trstu in okolici. Pomagal je zasnovati Slovensko prosveto na Tr\xc5\xbea\xc5\xa1kem in njeno igralsko skupino Ljudski oder, Dru\xc5\xa1tvo slovenskih izobra\xc5\xbeencev, Slovenski kulturni klub in drugo. Kot urednik je deloval pri Mladi setvi (1946-1949), Setvi (1949-1950) in  Mladiki (1957-1976), ter v raznih drugih listih objavljal umetni\xc5\xa1ko in prosvetno kritiko. Na vsakoletnem kulturnem sre\xc4\x8danju Draga nad Trstom podejujejo priznanje, poimenovano po njem.'